Jabuli 46
Lubaŋa aye ka-larrewa dok tekwa bene
1Lubaŋa aye ka-larrewa dok tekwa bene,
en oyubbe me konyowa i kare me can.
2Pi meno pe wabibedo ki lworo mo kadi bed lobo lokke,
kadi bed godi gupot woko i dye nam
3kadi bed pii me nam mor dok twagge,
kadi bed godi giyeŋŋe pi twagge mere matek.
4Tye kulu mo ma litino orane kelo yomcwiny i gaŋ pa Lubaŋa,
i kabedo maleŋ pa ŋat Mamalo Twa!
5Lubaŋa bedo i dye gaŋŋe, pi meno pe gibitwero balone wacel;
Lubaŋa konye woko oyotoyot okogweno.
6Rok ducu komgi oonyo koyo,
ki ker-gu ducu oyeŋŋe woko;
Lubaŋa daŋŋe ki dwan maloŋo, ci lobo leny woko.
7Rwot me mony tye kwedwa;
Lubaŋa pa Yakobo aye ka-larrewa.
8Bin inen gin ma Rwot otiyo,
kit macalo omiyo lobo odoŋ obur.
9En juko lweny woko i wi lobo ducu;
turo atum-gu dok ŋinyo wa toŋ woko,
waŋo lwak kwot woko liweŋ ki mac.
10“Wubed mot, dok wuŋe ni an Lubaŋa.
Atye malo i wi rok ducu,
dok gidwora i wi lobo ducu!”
11Rwot me mony tye kwedwa;
Lubaŋa pa Yakobo aye ka-larrewa.